Коми Республикаса Юралысь Вячеслав Гайзер тшӧктіс муниципалитетъясса веськӧдлысьяслы кывкутӧмӧн матыстчыны призывнӧй кампания кадколаст дорӧ

Та йылысь юӧртіс талун Коми Республикаса Юралысь Вячеслав Гайзер республиканскӧй призывнӧй комиссиялӧн чукӧртчылӧм вылын.

Шӧр темаӧн лои призыв серти план збыльмӧдӧм. Таво Коми Республикаысь армияӧ мунас 3610 морт, а тайӧ 2011 воысь унджык, кор Россияса Вооружённӧй вынъясӧ республикаысь босьтісны 3544 морт.

Вячеслав Гайзер индіс кык шӧр мытшӧд, кодъяс ӧні сулалӧны призывнӧй комиссияяс водзын. «Ӧти-кӧ, войскаясӧ веськалӧны том йӧз, кодъяс дзоньвидзалун понда оз вермыны служитны. Таво та понда гортӧ бергӧдчис 10 морт. Таысь кындзи, республиканскӧй сборнӧй пунктысь бӧр воис 125 морт. Тайӧ висьталӧ сы йылысь, мый меставывса медициналӧн - каръясын да районъясын - качествоыс абу бур. Врачьяс кӧ чайтӧны, мый мортлӧн эм кутшӧмкӧ висьӧм, колӧ сійӧс ыстыны помӧдз видлалӧм вылӧ. Но сэк жӧ, медым тайӧ эз ло петан туйӧн армияысь пышъялысьяслы. Колян призыв дырйи республикаын эз аддзыны сюрс сизимсёысь унджык мортӧс. Тайӧ мӧд мытшӧд, мый колӧ кутны тӧд вылын».

Коми Республикаса военнӧй комиссар Дмитрий Фединлӧн юӧр серти, медъёна оз тырмы том йӧзыс Ухтаын да Воркутаын – план серти 56% да 64%. Княжпогост, Емдін, Вуктыл да Сосногорск районъясын, мӧдарӧ, босьтӧма план серти унджык зонмӧс. Военком пасйис, мый ӧні сьӧкыдлуныс сыын, мый планыс коли водза тшупӧдын, а салдатӧ босьтны лӧсялана том йӧз лыдыс чиніс. Д. Федин медшӧр могӧн лыддьӧ армияысь пышъялысьясӧс зіля корсьӧм.

Республиканскӧй призывнӧй комиссиялӧн удж кывкӧртӧдъяс серти, Коми Республикаса Юралысь тшӧктіс решайтны армияысь пышъялысьяскӧд мытшӧдсӧ. Аслас кывъясын сійӧ шыӧдчис веськыда том йӧз дорӧ: «Войвывса йӧз понда некор эз вӧв яндзим – кыдзи армияса служба серти, сідзи и призыв серти. Йӧзыс, ме тӧда, колисны сэтшӧмӧсь жӧ, сідзкӧ, колӧ вежны уджаланногсӧ. И уджавны том йӧзкӧд оз ӧні, вонас ӧтчыдысь да 18 арӧссянь, а сэк, кор бать-мам челядьӧс быдтігӧн на пуктӧны подув айму дорӧ муслунлы».

Вячеслав Гайзер сідзжӧ пасйис, мый водзӧ кутас паныдасьлыны республикаса военнослужащӧйяскӧд, кодъяс служитӧны армияын да вӧзйис муниципальнӧй веськӧдлысьяслы ӧтувтчыны тайӧ уджын.